**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЛАМЕН СТОИЛОВ**

*Кмет на Община Русе*

Относно: Приемане на Наредба за изменение и допълнение Наредба №16 за определянето и администрирането на местните такси, цени на услуги и права на територията на Община Русе

**УВАЖАЕМИ ОБЩИНСКИ СЪВЕТНИЦИ,**

**Мотиви към настоящия проект:**

**1. Причини, които налагат приемането:**

Във връзка с информацията за изпълнението на бюджета на Община Русе за първото шестмесечие на 2016 г. и справка за брой деца, посещаващи детските градини в Община Русе за периода от месец януари до месец август 2016 г. е видно, че към 30.06.2016 г. е налице намаление на приходите от групата на неданъчните приходи спрямо отчета към 30.06.2015 г. за ползване на детски градини с 57 641 лв. и за ползване на детски ясли с 3 924 лв. Намалението по този показател е трайна тенденция и се дължи на увеличаването на децата, ползващи преференции, съгласно Наредба №16 за определянето и администрирането на местните такси, цени на услуги и права на територията на Община Русе и намаляване броя на децата, посещаващи детска градина. За периода от месец януари до месец август 2016 г. 20,2% от общия брой деца в детските градини посещават заведенията до 5 дни в месеца, а 14,3% - до 10 дни. За същият период на 2016 г. средната посещаемост в детските ясли на територията на Община Русе е била 65,14%.

През 2015 г. изразходваните средства за отопление, ел. енергия, вода и друга издръжка на детските градини /без храна/ е в размер на 1 151 984лв. общо. През същата година броят на децата, посещаващи детски градини на територията на община Русе е 4 768. Следователно годишният разход за издръжка на едно дете е 241,60лв., а месечният разход е 20,13лв. Тенденцията за нарастване на средствата за издръжка за детските градини се запазва и през 2016г.

Съгласно отчетните данни за 2015 г. детските градини са разходвали среден оклад за храна в размер на 2,18 лв. на ден. С въведените промени в Наредба №9 от 16.09.2011 г. за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици, в сила от 03.11.2015 г., се добавят специфични изисквания към определени групи храни и необходимостта те да бъдат произведени по български държавен стандарт или по технологична документация и др. Стойността на продуктите в съответствие с изискванията на посочената Наредба е значително по-висока, в сравнение с цената на продуктите преди нововъведените изисквания. В този смисъл предвидената в чл. 27, ал. 1, т. 2 от действащата Наредба 16, такса за всеки присъствен ден в размер на 2,20 се явява крайно недостатъчна за покриване на стандартите.

Необходимо е стимулиране на посещаемост в детските заведения и въвеждане на нови и различни подходи за по-високата посещаемост и нетолериране на отсъствията без уважителни причини. Следва да се променят разпоредбите свързани с детските градини, целодневните детски ясли и седмичните групи в детските градини. На този етап не е необходима промяна в начина на образуване на таксата за ползване на седмична детска ясла, защото деца, които ползват седмична грижа 60% ползват преференции за деца на многодетни, социално слаби и самотни родители.

По отношение на преференциите ползващи се от дадена група лица е необходимо да се направи разделение на групите деца, за които се ползва дадено предимство, като се отчете посещението на детско или учебно заведение.

Чрез въведените изисквания по Наредба №9 от 2011 г. за специфичните изисквания към безопасността и качеството на храните, предлагани в детските заведения и училищата, както и към храни, предлагани при организирани мероприятия за деца и ученици и Наредба №2 от 7 март 2013 г. за здравословно хранене на децата на възраст от 0 до 3 години в детските заведения и детските кухни, здравословното хранене на децата от 10 месеца до 3 годишна възраст се постига, чрез прием на пълноценни и разнообразни храни, достатъчен прием на мляко, млечни продукти, зеленчуци, плодове и др. В детската кухня се използват специфични суровини и материали за приготвянето на пюрета, супи, ястия и десерти, като елда, киноа, лющен зрял фасул, лющена леща, слънчогледово масло по браншови стандарт и др. Киселото мляко /над 3% масленост/, сиренето, кашкавалът и пшеничното брашно трябва да отговарят на Български държавен стандарт и съответно са по-скъпи. От две години за приготвянето на храната се използват и всички видове меса, като телешки шол, свински бут без кост, агнешко и заешко месо, пилешко и пуешко филе.

На 03.11.2016 г. изтече едногодишния срок от влизането в сила на Наредба за изменение и допълнение на Наредба №9 от 2011 г. за специфичните изисквания към безопасността и качеството на храните, предлагани в детските заведения и училищата, както и към храни, предлагани при организирани мероприятия за деца и ученици. Съгласно чл. 22, ал. 2 от Наредба №9 „Слънчогледовото масло, което се предлага в детските заведения, училищните столове и обектите за търговия на дребно на територията на училищата и на детските заведения, трябва да е произведено по браншови стандарт“. В тази връзка става ясно, че олиото което се закупува е по-скъпо от досега ползваното в детската кухня. Целогодишно при приготвяне на храната се ползват пресни или замразени зеленчуци, съобразно сезонната наличност на хранителните продукти, като не се допуска ползването на консервирани продукти.

Предоставянето на храната за децата от Детска млечна кухня е в опаковки за еднократна употреба, които отговарят на изискванията за безопасност на опаковките, съгласно чл. 7 и чл. 8 от Закона за храните на Министерството на здравеопазването /МЗ/ и Наредба № 2/23.01.2008 г. за материалите и предметите от пластмаси, предназначени за контакт с храни на МЗ и Министерството на околната среда и водите. Тези специфични изисквания и разнообразието от продукти допълнително оскъпяват приготвяната храна в детската кухня.

**2. Цели, които се поставят:**

Основната цел на конкретните промени е да доведат до стимулиране посещението на детските заведения на територията на Община Русе чрез подход, при който по-честата посещаемост ще води до плащане на по–ниски такси и обратното, по-рядкото посещение на детските заведения без уважителни причини, ще води до плащане на по-високи такси. Същевременно промените ще благоприятстват покриването на стандартите, имащи отношение към храненето на децата.

**3. Финансови и други средства, необходими за прилагането на новата уредба:**

Няма необходимост от финансови и други средства за прилагането на новата уредба.

**4. Очаквани резултати от прилагането, включително финансовите, ако има такива:**

Осъществяване на добра организация и практика при посещаемостта в детските заведения, увеличаване на приходите от групата на неданъчните приходи.

**5. Анализ за съответствие с правото на Европейския съюз:**

Проектът на наредбата не противоречи и на правото на Европейския съюз. Този проект е в съответствие с Закона за предучилищното и училищното образование, Наредба №5 от 03.06.2016 г. за предучилищното образование. Не противоречи и на други нормативни актове от по-висша степен, приети от законодателната и изпълнителната власт в Република България.

**Във връзка с чл. 26, ал. 2 и ал. 3 от Закона за нормативните актове, отразяващ задълженията за провеждане на обществени консултации и за публикуване на Проекта за приемане на нормативен акт с цел информиране на населението и прозрачност в действията на институциите в 30-дневен срок от публикуване на настоящото на интернет страницата на общината и/или общинския съвет, се приемат предложения и становища относно така изготвения проект за приемане на Наредба за изменение и допълнение Наредба №16 за определянето и администрирането на местните такси, цени на услуги и права на територията на Община Русе.**

Във връзка с гореизложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействията му с общинска администрация, предлагам на Общински съвет – Русе да вземе следното

**Р Е Ш Е Н И Е**

На основание чл. 79 от АПК, чл. 21, ал. 1, т. 7 и ал. 2 от Закона за местното самоуправление и местната администрация (ЗМСМА) и във връзка с чл. 9 от Закона за местните данъци и такси (ЗМДТ), Общински съвет - Русе реши:

ПРИЕМА

**НАРЕДБА**

**ЗА ИЗМЕНЕНИЕ И ДОПЪЛНЕНИЕ НА НАРЕДБА №16, НА ОБЩИНСКИ СЪВЕТ-РУСЕ, ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ, ЦЕНИ НА УСЛУГИ И ПРАВА НА ТЕРИТОРИЯТА НА ОБЩИНА РУСЕ.**

§1. В заглавието на Раздел III. след „ТАКСИ“ се добавя „***И ЦЕНИ ЗА УСЛУГИ***“.

§2. В чл. 27, ал. 1 текста „целодневни детски градини и обединени детски заведения“ се заменя с ***„детски градини“***.

§3. В чл. 27, ал. 1, т.1 текста „в размер на 10.00 лв.“ се заменя с „***в следните размери:***“

§4. В чл. 27, ал. 1, т. 1 се добавят следните подточки: „

* 1. ***При посещаемост за съответния месец над 50 на сто – 10,00 лв.***
  2. ***При посещаемост за съответния месец под 50 на сто – 20,00 лв. При отсъствия по уважителни причини /заболяване/, медицинска бележка, с изписан номер на амбулаторен лист, се представя до 3 работни дни от началото на заболяването и се заплаща месечна такса по т.1.1.***
  3. ***При отсъствие от детското заведение на деца до 5 годишна възраст за повече от 30 календарни дни през периода от 01.06.-14.09, се заплаща само месечна такса в размер на 10,00 лв.***“.

§5. Подточка „1.1.“ от чл. 27, ал. 1, т. 1 променя номерацията си и става ***„1.3.“***

§6. В чл. 27, ал. 1, т. 2 текста „2,20 лв.“ се заменя с текста ***„2,50 лв.“***.

§7. В чл. 27, ал. 3 след думата „училища“ се добавя текста „***и в случаите на почасова организация съгласно чл. 17 от Наредба №5 за предучилищното образование****,*“

§8. В чл. 27, ал. 3, т. 2 текста „в размер на 0.30лв. за всеки присъствен ден“ се заменя с „***в размер на 0,50 лв. за всеки присъствен ден/всеки ден на почасово присъствие***“

§9. Добавя се чл. 27, ал. 3, т. 3 със следния текст „***при осигурен обяд месечна такса в размер на 2,00 лв. за всеки присъствен ден/всеки ден на почасово присъствие***“

§10. В чл. 27, ал. 5 отпада текста „обединени детски заведения“.

§11. В чл. 27, ал. 5, т.1 текста „в размер на 10.00 лв.“ се заменя с „***в следните размери:***“

§12. В чл. 27, ал. 5, т. 1 се добавят следните подточки: „

* 1. ***При посещаемост за съответния месец над 50 на сто – 10,00 лв.***
  2. ***При посещаемост за съответния месец под 50 на сто – 20,00 лв. При отсъствия по уважителни причини /заболяване/, медицинска бележка, с изписан номер на амбулаторен лист, се представя до 3 работни дни от началото на заболяването и се заплаща месечна такса по т.1.1.“***

§13. В чл. 27, ал. 5, т. 2 текста „2,80 лв.“ се заменя с текста ***„3,10 лв.“***.

§14. В чл. 27А текста „по чл.27, ал.1, т.1 и ал.3, т.1 и ал.4, т.1 в детските градини и училища, за децата в подготвителна група“ се заменя с текста ***„по чл.27, ал.1, т.1, т.1.1 и т. 1.2. и ал.5, т.1, т.1.1 и т.1.2. в детските градини и училища, за децата в подготвителна група, съгласно чл. 9, ал. 1 и ал. 4 от Закона за предучилищното и училищно образование“***.

§15. Добавя се нов чл. 27Б със следното съдържание „***За ползване на детски градини от деца в подготвителна група, придобили удостоверение за завършена подготвителна група и подлежащи на прием в първи клас през текущата календарна година, родителите/настойниците не дължат месечна такса, а заплащат месечна цена за услугата за периода от 01.06. до 14.09. в размер на 100,00 лв.***“

§16. В, чл. 28, ал. 1 текстът „Размерът на сумарната месечна такса по чл.27 се заплаща с 50 на сто намаление за:“ се заменя с „***50 на сто от размера на сумарната месечна такса по чл. 27 се заплаща за*:**“

§17. В чл. 28, ал. 1, т. 6 текста „са под 18 години“ се заменя с „***са в детска градина или ясла***“.

§18. Добавя се нова ал. 2 на чл. 28 със следното съдържание „***75 на сто от размера на сумарната месечна такса по чл. 27 се заплаща за второто дете, когато първото дете е ученик – до завършване на средното образование, но не повече от 20-годишна възраст. Обстоятелството се доказва пред детското заведение два пъти в учебната година, съответно до края на месеците септември и февруари.***“

§19. В чл. 28 досегашната ал. 2 променя номерацията си на „**ал. 3“**

§20. В новата ал. 3, т.1 (предишна ал.2, т. 1) на чл. 28 се премахват думите „деца на неизвестни родители“.

§21. Предишната ал. 3 на чл. 28 с текст „При отсъствие на децата от детските ясли и детските градини, месечната такса за присъствен ден по чл.27, ал.1, т.2 не се заплаща за времето, през което те отсъстват, ако родителите/ настойниците предварително са уведомили директора на детското заведение.“ **се отменя**.

§22. Текстът на чл. 28, ал. 4 е пренесен в чл. 27, ал. 1, т. 1.4.

§23. В чл. 28 досегашната ал. 5 променя номерацията си на „**ал. 4“**

§24. В чл. 29А текстът „Група № 1 - 1,05 лв./дневно; Група № 2 – 1,05 лв./дневно.“ се заменя с „*Група №1–* ***1,20*** *лв./дневно; Група №2 –* ***1,40*** *лв./дневно.*“

§25. В чл. 30А отпада текстът „или общо три месеца“ , думата „календарна“ се заменя с ***„учебна“*** и текстът „със срок на предизвестие един месец“ отпада.

Приложение: Сравнителна таблица.

**Вносител,**

**ПЛАМЕН СТОИЛОВ**

*Кмет на Община Русе*

Съгласували:

**Иван Григоров**

*Зам.-кмет „Хуманитарни дейности“*

**Емилия Пенева**

*Директор дирекция „Финансово-стопански дейности“*

**Ирена Петрова**

*Директор дирекция „Култура и образование“*

**Мариела Личева**

*Директор дирекция „Здравни и социални дейности“*

**Соня Станчева**

*Директор дирекция „Правни дейности“*

**Асен Станчев**

*Началник отдел „Правно-нормативно обслужване“*

**Радостина Пейкова**

*Началник отдел „Обществено здраве“*

**Сашо Щерев**

*Началник отдел „Образование, младежки дейности и спорт“*

**Гюлвер Ибрям**

*Старши юрисконсулт отдел „Правно-нормативно обслужване“*

Изготвил:

**Зорница Иванова**

*Инспектор в отдел „Образование, младежки дейности и спорт“*